བྱང་སྡེ་ཉི་མ་རྫ་ཆུ་ཁའམ་སེར་ཤུལ་རྫོང་ནི་མཚོ་བོད་མཐོ་སྒང་གི་ཤར་ཕྱོགས་དང་ཀྲུང་གོའི་ནུབ་རྒྱུད་ཀྱི་དཀར་མཛེས་བོད་རིགས་རང་སྐྱོང་ཁུལ་གྱི་མཐའ་མཚམས་བོད་རང་སྐྱོང་ལྗོངས་དང་མཚོ་སྔོན་ཞིང་ཆེན་ཡུལ་ཤུལ་ཁུལ་དང་འབྲེལ་བའི་ས་མཚམས་སུ་ཆགས་ཡོད།རྫོང་ཡོངས་ཀྱི་མངའ་ཁོངས་ཀྱི་རྒྱ་ཁྱོན་ལ་སྤྱི་ལེ་གྲུ་བཞི་མ་ཁྲི་༢༥༡༩༡ཡོད་པ་དང་།ཁྱོན་མི་གྲངས་ཁྲི་༩༢ཡོད་ལ་དེ་ལས་བོད་མིས་བརྒྱ་ཆའི་གོ་ལྔ་ཟིན་གྱིན་ཡོད་པ་རེད།སྤྱིར་ཡུལ་སྡེའི་དྲོད་གྲང་དང་མཁའ་དབུགས་སོགས་བོད་ཁམས་བྱིངས་ཀྱི་ས་བབས་ལས་ཅུང་མཐོ་ཤོས་སུ་གཏོགས་ཤིང་།དྲོད་གྲང་ཆ་མ་སྙོམས་པ་ཡིན་རུང་།གནས་འདིའི་ཡུལ་ཁམས་ཕལ་ཆེར་བ་ནི་རྩྭ་ཐང་མཐའ་ཡས་ཤིང་།སྤང་རི་དང་རྫ་རིས་མཐའ་ནས་བསྐོར་ཞིང་།རྩྭ་རྩི་དོག་སོགས་ས་མཐོའི་སྨན་རྫས་རིགས་བགྲང་གི་མི་ལང་བ་དུ་མ་ཡོད་དེ།དབྱར་རྩྭ་དགུན་འབུ་དང་།པེ་མོ།གྲོ་མ།སྲོ་ལོ་དམར་པོ་སོགས་རིན་ཐང་བྲལ་བའི་རང་བྱུང་གི་སྨན་རྫས་རིགས་ཀྱིས་རི་ལུང་བཏམས་ཡོད་ལ།འཛམ་གླིང་རང་བཞིན་གྱི་སྲུང་སྐྱོབ་སྐོར་ལ་རི་དྭགས་ཤྭ་སྐྱ་དང་།ཁྲུང་ཁྲུང་སྐེ་ནགའབྲོང་སོགས་ཡུལ་ཁམས་འདིའི་རྫ་ལུང་རི་ལུང་དག་ཏུ་རྔོན་པའི་མདེའུ་ཡི་འཇིགས་པ་དང་ཡོངས་སུ་བྲལ་ཏེ་སོས་དལ་ངང་ཅི་དགར་བག་ཡངས་སུ་རྒྱུ་བཞིན་ཡོད་པ་རེད།